Szabolcs – Szatmár – Bereg Megyei Pedagógiai Szakszolgálat Mátészalkai Tagintézménye

**4700. Mátészalka, Kazinczy u. 3-5.**

**Tel./fax: 44-312-103. E-mail:** ***szszbmpszmsztagint@gmail.com***

**Tisztelt Szülők!**

A nemzeti köznevelésről szóló 2011. évi CXC. törvény egységes külső értékelési rendszer bevezetését és működtetését írta elő a köznevelési intézmények számára, amit röviden tanfelügyeletnek nevezünk. A külső értékeléshez szorosan kapcsolódik az intézményi önértékelés, melynek részletes szabályait, tartalmát, módszereit és eszközeit a 20/2012. (VIII. 31.) EMMI rendelet szabályozza. Az új rendszer három értékelési elemet tartalmaz – önértékelés, tanfelügyelet, pedagógusminősítés.

A pedagógusminősítés rendszere 2015. áprilisában indult, s az eddig eltelt időszakban, intézményünkben több szakalkalmazottnak is sikeresen lezajlott a minősítési eljárása. Így ők az életpályamodell magasabb kategóriájába léphetnek.

A tanfelügyeleti ellenőrzés önértékelésre épül, megállapításai beszámítanak majd a minősítések eredményébe. Az önértékelésnek már vannak hagyományai szakszolgálatunkban. Az intézményi átfogó önértékelés része a pedagógus, a vezető és az intézmény önértékelése. Az intézmény az önértékelés során azt vizsgálja, hogyan tudott megfelelni saját céljainak, azok megvalósításában hol tart.

Célja, hogy a pedagógusra, vezetőre, valamint intézményre vonatkozó intézményi elvárások teljesülésének értékelése alapján a pedagógus és a vezető önmagára, valamint a vezető a szakalkalmazotti testület bevonásával az intézményre vonatkozóan meghatározza a kiemelkedő és a fejleszthető területeket majd erre építve fejlesztéseket tervezzen, fejlesztési feladatait Intézkedési tervben rögzítse, szervezeti és egyéni tanulási, önfejlesztési programokat indítson, hogy azután az újabb önértékelés keretében vizsgálja a programok megvalósításának eredményességét.

A tanfelügyeleti ellenőrzéseket megelőzően el kell végezni az intézményi önértékelést. Az értékeléseket a főigazgató által készített 5 éves terv alapján tagintézményi szintre lebontva, éves terv alapján kell lebonyolítani.

A rendeletek értelmében az intézményi önértékelésekben a partnereket, köztük a szülőket (klienseket) is be lehet vonni. A szülők megkérdezése kérdőíves formában történik. A kérdőíveket online felületen vagy papíralapon is ki lehet tölteni. A tanév során az önértékelések különböző időpontokban történnek majd, amiben Önök is részt vehetnek az érdekelt szakalkalmazottra vonatkozó kérdőív kitöltésével, amennyiben a szülőcsoport képviselője írásban kéri és jelzi a szakszolgálat felé.

A kérdőívek kitöltése név nélkül történik, kitöltésük egyszerű, néhány percet vesz igénybe. Online felület esetén a szülők egyéni azonosítóval férnek hozzá a számítógépes felületen, a technikai megvalósításhoz segítséget adunk, míg a papír alapú kérdőíveket a Belső Ellenőrzési Csoport tagjai biztosítják.

Kérjük Önöket, hogy igény szerint a kérdőívek kitöltésével segítsék intézményünk, tagintézményeink önértékelésének elvégzését, a szakszolgálatban végzett szakmai munka értékelését.

Mátészalka, 2016. 03.22. Baloghné Piros Zsuzsanna tagintézmény vezető, igazgató